ai4bharat/Pralekha huggingface dataset:
உள்நாட்டு விமானப் போக்குவரத்து அமைச்சகம்
புனே விமான நிலையத்தில் நவீன வசதிகளுடன் புதிய முனையம்
இந்திய விமான நிலைய ஆணையத்தின் புனே விமான நிலையத்தில் உலகத்தரம் வாய்ந்த வசதிகளுடன் அதிக விமானங்களை நிறுத்தும் இட வசதி மற்றும் அதிக பயணிகளை கையாளும் திறனுடன் கூடிய புதிய ஒருங்கிணைந்த முனையக் கட்டடம் தற்போது முழுவீச்சில் கட்டப்பட்டு வருகிறது. ரூ.475 கோடி செலவில் கட்டப்படும் இந்த இந்த முனையம் நெரிசலை வெகுவாகக் குறைக்க உதவும்.
தற்போதுள்ள விமான நிலைய முனையம் 22ஆயிரத்து 300 சதுர மீட்டரில் செயல்பட்டு வருகிறது. ஆண்டுக்கு 70 லட்சம் பயணிகளை இந்த முனையம் கையாண்டு வருகிறது. அதிக பயணிகளை கையாளும் திறன் கொண்ட புதிய முனையம் ஐந்து லட்சம் சதுர அடியில் கட்டப்பட்டு வருகிறது. ஏற்கனவே உள்ள முனையத்துடன் ஒருங்கிணைந்து 7,50,000 சதுரஅடி பரப்பில் இது உருவாகிறது. இந்த முனையத்தில் ஆண்டுக்கு ஒரு கோடியே 60 லட்சம் பயணிகள் கையாளப்படுவார்கள்.
குளிர்சாதன வசதி கொண்ட புதிய ஒருங்கிணைந்த முனையக் கட்டடம்  பல்வேறு நவீன வசதிகளைக் கொண்டதாகும். வாகனங்கள் நிறுத்துமிடத்திற்கு நிரந்தர தீர்வாக, பன்னடுக்கு வாகன நிறுத்துமிடம் ரூ.120 கோடியில் கட்டப்பட்டு வருகிறது.
திரு பிரதமர் நரேந்திர மோடி அண்மையில் குறிப்பிட்டதைப் போல புனே நகரம் பல்வேறு நவீன உள்கட்டமைப்பு மற்றும் போக்குவரத்து வசதிகளைப் பெற்று வருகிறது. அவரது தொலைநோக்கு மற்றும் பிரதம மந்திரி விரைவு சக்தி தேசிய பெருந்திட்டத்தின் கீழ் இந்த உள்கட்டமைப்புகள் ஏற்படுத்தப்பட்டு வருகின்றன.
மேலும் விவரங்களுக்கு இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1806467
------
(Visitor Counter : 157
சுகாதாரம் மற்றும் குடும்ப நலத்துறை அமைச்சகம்
கடந்த 9 நாட்களில் 1 கோடி பரிசோதனைகளை இந்தியா செய்துள்ளது, ஆறு வாரங்களில் தினமும் சுமார் 11 லட்சம் பரிசோதனைகள் செய்யப்பட்டுள்ளன
ஜனவரி 2020-இல் இருந்து கொவிட்-19 பரிசோதனைகளின் எண்ணிக்கை இந்தியாவில் தொடர்ந்து உயர்ந்து வருகிறது. பரிசோதனைகளுக்கான சுகாதார உள்கட்டமைப்பை வலுப்படுத்தியதின் காரணமாக இது சாத்தியமாகியுள்ளது.
இந்தியாவில் கடந்த 9 நாட்களில் மட்டும் 1 கோடி பரிசோதனைகள் மேற்கொள்ளப்பட்டுள்ளன. கடந்த ஆறு வாரங்களில் தினமும் சுமார் 11 லட்சம் பரிசோதனைகள் செய்யப்பட்டுள்ளன. தற்போது தினமும் 15 லட்சம் பரிசோதனைகள் மேற்கொள்ளும் அளவுக்கு இந்தியா தயாராக உள்ளது.
கடந்த 24 மணி நேரத்தில் 10,75,760 பரிசோதனைகள் செய்யப்பட்டுள்ள நிலையில், இது வரை மொத்தம் 10.65 கோடிக்கும் அதிகமான பரிசோதனைகள் மேற்கொள்ளப்பட்டுள்ளன. .
தொற்று உறுதிப்படுத்துதல் விகிதம் இன்று 7.54 சதவீதமாக குறைந்துள்ளது. தொடர் பரிசோதனைகள், கண்காணிப்பு மற்றும் சரியான நேரத்தில் சிகிச்சை ஆகியவற்றின் மூலம் இது சாத்தியமாகியுள்ளது.
இன்றைய நிலவரப்படி, தற்போதைய பாதிப்புகளின் எண்ணிக்கை 6,03,687 ஆக உள்ளது. மொத்த மதிப்புகளில் இது வெறும் 7.51 சதவீதம் ஆகும். இது வரை 73 லட்சத்துக்கும் அதிகமானோர்  குணமடைந்துள்ளனர்.
கடந்த 24 மணி நேரத்தில் மட்டும் 56,480 பேர் குணமடைந்துள்ளனர். புதிய தொற்றுகளின் எண்ணிக்கை 49,881 ஆக உள்ளது. குணமடைந்தவர்களில் 79 சதவீதம் பேர் 10 மாநிலங்கள்/யூனியன் பிரதேசங்களில் உள்ளனர்.
மேலும் விவரங்களுக்கு, இந்த ஆங்கில செய்தி குறிப்பை படிக்கவும்:
https://pib.gov.in/PressReleasePage.aspx?PRID=1668359
பிரதமர் அலுவலகம்
பகவான் பிர்சா முண்டா ஸ்மிருதி உத்யான் சஹ சுதந்திரதா சேனானி சங்க்ராலயத்தை நவம்பர் 15-ம்தேதி ராஞ்சியில் பிரதமர் தொடங்கி வைக்கிறார்
பகவான் பிர்சா முண்டாவின் பிறந்த தினமான நவம்பர் 15 ஜன்ஜாதிய கவுரவ் தினமான கொண்டாடப்படும்
பழங்குடியின கலாச்சாரம் மற்றும் வரலாற்றைப் பாதுகாப்பதில் அருங்காட்சியகம் முக்கிய பங்கு வகிக்கும்
அருங்காட்சியகத்தில் பகவான் பிர்சா முண்டாவின் 25 அடி உயர சிலை அமையும்
இதர பழங்குடியின விடுதலைப் போராட்ட வீரர்களின் பங்களிப்பும் சிறப்பிடம் பெறும்
பகவான் பிர்சா முண்டாவின் பிறந்த தினம் ஜன்ஜாதிய கவுரவ் தினமாக கொண்டாடப்படும் என மத்திய அரசு அறிவித்துள்ளது. இதனைக் குறிக்கும் வகையில், பிரதமர் திரு நரேந்திர மோடி, ராஞ்சியில் நவம்பர் 15-ம்தேதி காலை 9.45 மணிக்கு பகவான் பிர்சா முண்டா ஸ்மிருதி உத்யான் சஹ சுதந்திரதா சேனானி சங்க்ராலயத்தை காணொலி மூலம் திறந்து வைப்பார்.
பிரதமர் எப்போதும் பழங்குடியின சமுதாயத்தினர் ஆற்றியுள்ள மதிப்புமிகு பங்களிப்பை, குறிப்பாக விடுதலைப் போராட்டத்தில் அவர்கள் செய்த தியாகங்களை வலியுறுத்திக் கூறி வந்துள்ளார். 2016-ம் ஆண்டு அவரது சுதந்திர தின உரையில், இந்திய விடுதலைப் போராட்டத்தில் பழங்குடியினத்தைச் சேர்ந்த விடுதலைப்போர் வீரர்களின் பங்கைச் சிலாகித்த பிரதமர், நாட்டுக்காக அவர்கள் புரிந்த தியாகத்தை வருங்கால சந்ததியினர் தெரிந்து கொள்ளும் வகையில், தீரமிக்க பழங்குடியின வீரர்களின் நினைவாக அருங்காட்சியகங்கள் அமைக்கப்படும் என்று கூறினார். பழங்குடியின நல அமைச்சகம் இதுவரை 10 பழங்குடியின விடுதலைப் போராட்ட அருங்காட்சியகங்களை அமைக்க அனுமதி அளித்துள்ளது. பல்வேறு மாநிலங்களின் பகுதிகளைச் சேர்ந்த விடுதலைப் போராட்ட வீரர்களின் நினைவை இந்த அருங்காட்சியகங்கள் பறைசாற்றும்.
பகவான் பிர்சா முண்டா ஸ்மிருதி உத்யான் சஹ சுதந்திரதா சேனானி சங்க்ராலயம் ஜார்க்கண்ட் மாநில அரசின் ஒத்துழைப்புடன், பகவான் பிர்சா முண்டா உயிர்த் தியாகம் செய்த, ராஞ்சியின் பழைய மத்திய சிறையில் அமைக்கப்படும். நாட்டுக்காகவும், பழங்குடியினருக்காவும் அவர் புரிந்த தியாகத்துக்கு மரியாதை செலுத்தும் விதத்தில் இது அமையும். பழங்குடியின கலாச்சாரம் மற்றும் வரலாற்றைப் பாதுகாப்பதில் அருங்காட்சியகம் முக்கிய பங்கு வகிக்கும். பழங்குடியினர் தங்களது காடுகள், நில உரிமைகள், தங்களது காலாச்சாரம் ஆகியவற்றைப் பாதுகாக்க நடத்திய போராட்டம், நாட்டின் கட்டமைப்புக்கு முக்கியமான அவர்களது தீரம் மற்றும் தியாகத்தை அது பறைசாற்றும்.
பகவான் பிர்சா முண்டாவுடன், பல்வேறு போராட்டங்களில் ஈடுபட்ட இதர பழங்குடியின விடுதலைப் போராட்ட வீரர்களான ஷாகித் புத்து பகத், சித்து-கன்ஹூ, நிலாம்பர்-பிதாம்பர், திவா-கிசுன், தெலங்கா காடியா, கயா முண்டா, ஜத்ரா பகத், போடோ எச், பகீரத் மஞ்சி, கங்கா நாராயண் சிங் ஆகியோரைப் பற்றியும் அருங்காட்சியகம் விளக்கும். பகவான் பிர்சா முண்டாவின் 25 அடி உயரச் சிலையும், அப்பகுதியைச் சேர்ந்த இதர விடுதலைப் போராட்ட வீரர்களின் 9 அடி உயரச் சிலைகளும் அருங்காட்சியகத்தில் அமைக்கப்படும்.
ஸ்மிருதி உதயன் 25 ஏக்கர் பரப்பில் உருவாக்கப்பட்டுள்ளது. அதில் இசை நீரூற்று, உணவு விடுதி, குழந்தைகள் பூங்கா, குளம், தோட்டம் மற்றும் இதர கேளிக்கை வசதிகள் இடம் பெறும்.
இந்த நிகழ்ச்சியில் மத்திய பழங்குடியின நல அமைச்சரும் கலந்து கொள்வார்.
பிரதமர் அலுவலகம்
நேபாள பிரதமருடன் பிரதமர் திரு நரேந்திர மோடி தொலைபேசியில் பேச்சு
இந்தியா-நேபாளம் இடையேயான இருதரப்பு ஒத்துழைப்பின் பல்வேறு அம்சங்கள் குறித்து இரு தலைவர்களும் ஆய்வு செய்தனர்
நேபாளப் பிரதமர் திரு பிரசண்டாவின் சமீபத்திய இந்தியப் பயணத்தின்போது நடைபெற்ற பேச்சுவார்த்தைகளைத் தொடர்ந்து இரு தலைவர்களும் இன்று தொலைபேசியில் ஆலோசனை நடத்தினர்
இந்தியாவின் 'அண்டை நாடுகளுக்கு முன்னுரிமை' என்ற கொள்கையில் நேபாளம் முக்கிய பங்கு வகிக்கிறது
நேபாள பிரதமர் திரு புஷ்ப கமல் தஹல் பிரசண்டாவுடன் பிரதமர் திரு நரேந்திர மோடி இன்று தொலைபேசியில் கலந்துரையாடினார்.
இந்தியா-நேபாள இருதரப்பு ஒத்துழைப்பின் பல்வேறு அம்சங்களை இரு தலைவர்களும் ஆய்வு செய்தனர். மேலும் நேபாளப் பிரதமர் திரு பிரசண்டா, 2023 மே 31 முதல் ஜூன் 3 வரை இந்தியாவுக்குப் பயணம் மேற்கொண்டபோது நடைபெற்ற கலந்துரையாடல்களைத் தொடர்ந்து இன்று இரு தலைவர்களும் தொலைபேசியில் ஆலோசனை நடத்தினர். இருதரப்பு ஒத்துழைப்பை மேம்படுத்துவது குறித்தும் இரு நாடுகளுக்கும் இடையிலான ஆழமான நட்புறவை மேலும் வலுப்படுத்துவது குறித்தும் அவர்கள் பேச்சு நடத்தினர்.
நெருங்கிய மற்றும் நட்புடன் கூடிய அண்டை நாடான நேபாளம், இந்தியாவின் 'அண்டை நாடுகளுக்கு முன்னுரிமை' கொள்கையில் முக்கிய பங்கு வகிக்கிறது.
இந்த தொலைபேசி உரையாடல் இரு நாடுகளுக்கும் இடையிலான உயர்நிலை பரிமாற்றங்களின் பாரம்பரியத்தை தொடரும் வகையில் அமைந்துள்ளது.
கலாசாரத்துறை அமைச்சகம்
நேரு அருங்காட்சியகம் மற்றும் நினைவு நூலக அமைப்பின் வருடாந்திர பொதுக்கூட்டத்திற்கு பிரதமர் தலைமை தாங்கினார்
பண்டைய இந்தியா குறித்து மக்களிடையே போதிய விழிப்புணர்வை ஏற்படுத்த நவீன இந்தியா குறித்த ஆராய்ச்சிகளை விரிவுபடுத்த வேண்டியது தற்போதைய தேவை : பிரதமர்
நேரு அருங்காட்சியகம் மற்றும் நினைவு நூலக அமைப்பின்  வருடாந்திர பொதுக்கூட்டம் பிரதமர் திரு நரேந்திர மோடி தலைமையில் நடைபெற்றது. புதுதில்லியில் உள்ள பிரதமரின் இல்லத்தில் இன்று நடைபெற்ற கூட்டத்தில் பேசிய பிரதமர், நவீன இந்திய வரலாறு குறித்து, தனிநபர் குழுக்களும், நிறுவனங்களும் ஆராய்ச்சி மேற்கொள்ளவேண்டியது அவசியம் என்றார். இதன் மூலம் இந்தியாவின் கடந்த கால வரலாறு குறித்த விழிப்புணர்வை மக்களிடையே ஏற்படுத்த வேண்டும் என்றும், நாடு முழுவதும் உள்ள கல்விசார் நிறுவனங்கள் தற்போதைய மற்றும் எதிர்கால சந்ததியினரும் தெரிந்து பயனடையும் வகையில், தங்களது மேம்படுத்தப்பட்ட ஆராய்ச்சிகளை, ஆவணங்களாக மாற்றிக்கொள்ள வேண்டும் எனவும் தெரிவித்தார்.
பிரதான் மந்திரி சங்கராலயா அருங்காட்சியகத்தின் செயல்பாடுகள் திருப்தி அளிக்கும் வகையில் இருப்பதாக தெரிவித்த திரு நரேந்திர மோடி, தனிநபர்களை மையப்படுத்தாமல், தேசத்தை மையப்படுத்துவதே இந்த அருங்காட்சியகத்தின் நோக்கம் என்றும் குறிப்பிட்டார். இந்த சங்கராலயாவின் சாதனைகள் குறித்துப் பேசிய அவர், அனைத்து பிரதமர்களும் இந்திய மக்களுக்கு ஆற்றிய சேவையைத் தவறாமல் எடுத்துரைக்கும் என்றார். எனவே, நாடு முழுவதும் உள்ள பல்கலைக்கழகங்கள் மற்றும் கல்லூரிகளில் சங்கராலயாவின் கொள்கைகளைப் பறைச்சாற்றும் போட்டிகளை நடத்தி இளைஞர்களிடையே இந்த சங்கராலயாவை பிரபலப்படுத்த வேண்டும் என்று கேட்டுக்கொண்டார்.
எதிர்காலத்தில் உள்நாட்டினர் மட்டுமல்லாமல், உலகம் முழுவதிலிருந்தும் புதுதில்லி வரும் சுற்றுலாப் பயணிகளை கவரும் அருங்காட்சியமாக சங்கராலயா திகழும் என நம்பிக்கை தெரிவித்தார். நவஇந்தியாவின் செல்வாக்குமிக்க சமூக மற்றும் கலாச்சார அடையாளமாகத் திகழ்பவரும், கடந்த 1875ம் ஆண்டு ஆர்ய சமாஜத்தை நிறுவியவருமான சுவாமி தயானந்த சரஸ்வதியின் 200-வது பிறந்த தின விழா அடுத்த ஆண்டு கொண்டாடப்பட உள்ளதை பிரதமர் சுட்டிக்காட்டினார். இதேபோல் ஆர்ய சமாஜத்தின் 150வது ஆண்டு விழா 2025ம் ஆண்டு கொண்டாடப்பட உள்ளதால், நாடு முழுவதும் உள்ள கல்லூரிகள் மற்றும் கலாச்சார நிறுவனங்கள் சமூக சீர்திருத்தம் சார்ந்த சுவாமி தயானந்த சரஸ்வதியின் தொலைநோக்குப் பார்வையை மாணவர்களிடையே கொண்டு சேர்க்க வேண்டும் என்றும் கேட்டுக்கொண்டார்.
இந்த கூட்டத்தில் நேரு அருங்காட்சியகம் மற்றும் நினைவு நூலக அமைப்பின் உறுப்பினர்களும், நிர்வாக கவுன்சில் உறுப்பினர்களும் கலந்துகொண்டனர்.
மேலும் விவரங்களுக்கு இந்த ஆங்கில செய்திக்குறிப்பைக்காணவும்: https://pib.gov.in/PressReleasePage.aspx?PRID=1888097
------
AP/ES/RS/KPG
(Visitor Counter : 115
பிரதமர் அலுவலகம்
உர மானியத்தை உயர்த்தும் வரலாற்று சிறப்புமிக்க விவசாயிகள் நல முடிவை அரசு எடுத்துள்ளது
டிஏபி உரங்கள் மீதான மானியம் 140% உயர்த்தப்பட்டுள்ளது
ஒரு மூட்டை டிஏபிக்கு ரூ 500 ஆக இருந்த மானியத்திற்கு பதிலாக ரூ 1200-ஐ விவசாயிகள் பெறவுள்ளனர்
ஒரு மூட்டை டிஏபி-ஐ ரூ 2400-க்கு பதில் ரூ 1200-க்கு விவசாயிகள் பெறவுள்ளனர்
இந்த மானியத்திற்காக கூடுதலாக ரூ 14,775 கோடியை அரசு செலவிடவுள்ளது
சர்வதேச விலையேற்றத்திற்கு இடையிலும் பழைய விலைகளுக்கே உரங்களை விவசாயிகள் பெற வேண்டும்: பிரதமர்
அரசின் முயற்சிகளின் மையமாக விவசாயிகள் நலன் உள்ளது: பிரதமர்
உர விலைகள் குறித்த உயர்மட்ட கூட்டத்திற்கு பிரதமர் திரு நரேந்திர மோடி தலைமை தாங்கினார். உர விலைகள் குறித்த விரிவான விளக்கம் அவருக்கு அளிக்கப்பட்டது.
பாஸ்பொரிக் அமிலம், அம்மோனியா உள்ளிட்டவற்றின் விலைகள் சர்வதேச அளவில் அதிகரித்து வருவதால் உர விலைகள் உயர்ந்து வருவதாக தெரிவிக்கப்பட்டது. சர்வதேச விலையேற்றத்திற்கு இடையிலும் பழைய விலைகளுக்கே உரங்களை விவசாயிகள் பெற வேண்டும் என்று பிரதமர் வலியுறுத்தினார்.
ஒரு மூட்டை டிஏபி உரத்திற்கான மானியத்தை ரூ 500-ல் இருந்து ரூ 1200 ஆக உயர்த்துவது தொடர்பான வரலாற்று சிறப்புமிக்க முடிவு எடுக்கப்பட்டது. இது 140% கூடுதலாகும். இதன் மூலம், சர்வதேச சந்தைகளில் விலையேற்றத்திற்கு இடையிலும், டிஏபி தொடர்ந்து ரூ 1200-க்கே விற்கப்படும், விலையேற்றத்தின் அனைத்து சுமையையும் மத்திய அரசே ஏற்றுக்கொள்ளும். ஒரு மூட்டைக்கான மானியம் இந்தளவுக்கு இதுவரை உயர்த்தப்பட்டதில்லை.
கடந்த வருடம், ஒரு மூட்டை டிஏபியின் விலை ரூ 1,700 ஆக இருந்தது. அதில் ரூ 500-ஐ மத்திய அரசு மானியமாக வழங்கியது. இதன் காரணமாக ஒரு மூட்டை உரத்தை ரூ 1200-க்கு நிறுவனங்களால் விற்க முடிந்தது.
சமீப காலத்தில், டிஏபியில் பயன்படுத்தப்படும் பாஸ்பொரிக் அமிலம் மற்றும் அம்மோனியா உள்ளிட்டவற்றின் விலை சர்வதேச சந்தைகளில் 60 முதல் 70 சதவீதம் வரை உயர்ந்தது. இதன் காரணமாக ஒரு மூட்டை டிஏபியின் விலை ரூ 2400 ஆக இருக்கும் நிலையில், ரூ 500 மானியம் போக ரூ 1900-க்கு உர நிறுவனங்களால் விற்க முடிந்திருக்கும். ஆனால், இன்றைய முடிவின் காரணமாக, ஒரு மூட்டை டிஏபி ரூ 1200-க்கு விவசாயிகளுக்கு தொடர்ந்து கிடைக்கும்.
விவசாயிகளின் நலன் மீது அரசு உறுதி பூண்டுள்ளதாகவும், விலையேற்றத்தின் சுமை விவசாயிகள் மீது திணிக்காத வண்ணம் அனைத்து நடவடிக்கைகளையும் அரசு எடுக்கும் என்றும் பிரதமர் கூறினார்.
ஒவ்வொரு வருடமும் ரசாயன உரங்களின் மானியங்களுக்காக ரூ 80,000 கோடியை அரசு செலவிடுகிறது. டிஏபி மானியம் உயர்த்தப்பட்டுள்ளதன் காரணமாக, கரிப் பருவத்தில் கூடுதலாக ரூ 14,775 கோடியை இந்திய அரசு செலவிடும்.
அக்ஷய திருதியை அன்று பிரதமர்-கிசான் திட்டத்தின் கீழ் விவசாயிகளின் வங்கி கணக்குகளுக்கு ரூ 20,667 கோடியை நேரடியாக பரிவர்த்தனை செய்த பிறகு எடுக்கப்படும் இரண்டாவது மிகப்பெரிய விவசாயிகள் நலன் சார்ந்த முடிவு இதுவாகும்.
------
(
அறிவியல் மற்றும் தொழில்நுட்பத்துறை
தொழில்நுட்ப புத்தாக்க மையங்கள் மூலம் செயல்படுத்தப்படும் இந்திய-அமெரிக்க கூட்டு ஆராய்ச்சி திட்டங்களுக்கான சிறந்த வழிமுறைகள் குறித்து நிபுணர்கள் விவாதம்
டிஎஸ்டி-என்எஸ்எஃப் கூட்டு ஆராய்ச்சி மற்றும் மேம்பாட்டுத் திட்டங்கள் குறித்த பயிலரங்கில், தொழில்நுட்ப புத்தாக்க மையங்கள் மூலம் செயல்படுத்தப்படும் கூட்டு ஆராய்ச்சி திட்டங்களுக்கான சிறந்த வழிமுறைகளை வெளிக்கொணர, இந்தியா மற்றும் அமெரிக்காவைச் சேர்ந்த வல்லுநர்கள் விவாதித்துள்ளனர்.
டிஎஸ்டி-யுடன் இணைந்து தில்லி ஐஐடி ஏற்பாடு செய்திருந்த இந்தப்பயிலரங்கில் இந்திய- அமெரிக்க நிபுணர்கள் பங்கேற்று, கூட்டு ஆராய்ச்சி மற்றும் மேம்பாடு குறித்து ஆலோசனை நடத்தினர்.
டிஎஸ்டியின் மூத்த ஆலோசகர் டாக்டர் அகிலேஷ் குப்தா, அமெரிக்கா எங்களின் இயற்கையான பங்குதாரர். குறிப்பாக அறிவியலில் நாங்கள் பாரம்பரியமாக கூட்டு சேர்ந்துள்ளோம், கூட்டுத் திட்டங்களின் மூலம் நிறுவன அளவில், அரசு மட்டத்தில் மற்றும் மக்கள் மட்டத்தில் கூட ஈடுபாடு மிகவும் ஆழமாக இருக்கும்,” என்று கூறினார்.
ஆறு தொழில்நுட்ப புத்தாக்க மையங்கள் என்எஸ்எப் ஆதரவு நிறுவனங்களுடன் கூட்டு ஆராய்ச்சி மற்றும் மேம்பாட்டிற்காக அடையாளம் காணப்பட்டுள்ளன. இந்த திட்டங்கள் இரு நாடுகளிலும் இருக்கும் ஆராய்ச்சி திட்டங்களுக்கு சர்வதேச ஒத்துழைப்பின் கூறுகளை சேர்ப்பதை நோக்கமாகக் கொண்டுள்ளன.
இந்தியாவுடன் கூட்டு ஆராய்ச்சிகளை மேற்கொள்வதில் அமெரிக்கா உறுதியுடனும் பெருமையுடனும் உள்ளது. இந்தத் திட்டங்கள் அபிலாஷைக்குரியதாகவும், சமூகப் பிரச்சினைகளைத் தீர்க்கக்கூடியதாகவும் இருக்க வேண்டும்” என்று என்எஸ்எப் இயக்குநர் டாக்டர். சேதுராமன் பஞ்சநாதன் கூறினார்.
மேலும் கூடுதல் விவரங்களுக்கு இந்த ஆங்கில செய்திக்குறிப்பைக் காணவும் https://pib.gov.in/PressReleasePage.aspx?PRID=1850267
எரிசக்தி அமைச்சகம்
மின்சார பவுண்டேஷனுடனான கூட்டத்திற்கு மின்துறை அமைச்சர் தலைமை தாங்கினார்
மின்சார பவுண்டேஷனுடனான கூட்டத்திற்கு மத்திய மின்சாரம் மற்றும் புதிய, புதுப்பிக்கவல்ல எரிசக்தித் துறை அமைச்சர் தலைமை திரு.ஆர்.கே.சிங் நேற்று இணையம் வழியான கூட்டத்திற்குத் தலைமை தாங்கினார்.
மின்துறை செயலாளர் திரு.அலோக் குமார் புதிய மற்றும் புதுப்பிக்கவல்ல எரிசக்தி அமைச்சக செயலாளர் திரு.இந்து சேகர் சதுர்வேதி, பொதுத்துறை மின்சார நிறுவனங்களின் தலைவர்கள் மற்றும் மேலாண் இயக்குனர்கள் இந்தக் கூட்டத்தில் கலந்து கொண்டனர்.
மின்சார பவுண்டேஷனின் ஆராய்ச்சி மற்றும் மேம்பாடு தொடர்பான கட்டமைப்பு, நோக்கங்கள், கொள்கை வகுத்தல் ஆகியவை பற்றி இந்தக் கூட்டத்தில் விவாதிக்கப்பட்டது. இந்தியாவின் எரிசக்தி மாறுதல் பயணத்திற்கு ஆதாரங்கள் அடிப்படையிலான ஆராய்ச்சிகளை நடத்தவும், மின்சார போக்குவரத்து சமையலுக்கான மின்சாதனம் போன்றவற்றில் நுகர்வோருக்கு விழிப்புணர்வை மேம்படுத்தவும் திரு.ஆர்.கே.சிங் அனைத்து அதிகாரிகளையும் அறிவுறுத்தினார்.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1796811
பாதுகாப்பு அமைச்சகம்
தேசிய பாதுகாப்பு எஸ்டேட் வளாக மேலாண்மை நிறுவனத்தில் நில அளவை சிறப்பு மையத்தைப் பாதுகாப்பு அமைச்சர் தொடங்கி வைத்தார்
மத்திய அரசின் திறன் மேம்பாட்டு முயற்சியின் ஒரு பகுதியாக, மத்திய பயிற்சி நிறுவனங்களில் ஒன்றான தேசிய பாதுகாப்பு எஸ்டேட் வளாக மேலாண்மை நிறுவனம் நில அளவை சிறப்பு மையத்தை உருவாக்கியுள்ளது. இதனைப் பாதுகாப்பு அமைச்சர் திரு ராஜ்நாத் சிங் டிசம்பர் 16-ம்தேதி தொடங்கி வைத்தார்.
இந்த நிகழ்ச்சியில் பேசிய ராஜ்நாத் சிங், மற்ற அரசு துறைகளைப் போல, பாதுகாப்பு துறையிலும், நில அளவை முக்கியமானது என்று கூறினார். சிறப்பு மையத்தை உருவாக்கியிருப்பது மிகச்சிறந்த முன்முயற்சி என்று அவர் பாராட்டினார்.
மேலும் விவரங்களுக்கு ஆங்கில செய்திக்குறிப்பை காணவும்:
https://www.pib.gov.in/PressReleasePage.aspx?PRID=1782974
பாதுகாப்பு அமைச்சகம்
இந்திய சுதந்திரத்தின் 75வது ஆண்டு: வீரதீர விருதுகள் இணையதளம் மற்றும் என்சிசி இணைந்து தனித்துவமான நடவடிக்கை
இந்திய சுதந்திரத்தின் 75வது ஆண்டை குறிக்கும் வகையில், வீரதீர விருதுகள் இணையதளம் மற்றும் என்சிசி ஆகியவை இணைந்து தனித்துவமான திட்டத்தை தொடங்கியுள்ளன. பாதுகாப்பு படையில் வீர தீர விருதுகள் பெற்றவர்கள், நாட்டுக்கான சேவையில் உன்னத தியாகம் செய்தவர்களுக்கு மரியாதை செலுத்தவுள்ளனர்.
இந்த நடவடிக்கையின் கீழ், வீர தீர செயல்கள் புரிந்தவர்களின் சிலைகளை என்சிசி மாணவர்கள் தத்தெடுத்து, சுத்தம் செய்து, போர் வீரர்களின் பங்களிப்பு பற்றி மக்களிடையே விழிப்புணர்வை ஏற்படுத்துகின்றனர். சொற்பொழிவுகள், கவிதை, நாடகம் மற்றும் நடனம் மூலம் தேசிய தலைவர்கள் பற்றியும் மக்களிடையே விழிப்புணர்வை பரப்புகின்றனர்.
தற்போது வரை என்சிசி மாணவர்கள் வீர தீர விருதுகள் பெற்ற 46 பேரின் சிலைகளை தத்தெடுத்துள்ளனர். என்சிசி மாணவர்கள் நடத்தும் இந்த நிகழ்ச்சிகளை நேரடியாக ஒளிபரப்ப வீர தீர விருதுகள் இணையதளம் https://www.gallantryawards.gov.in/ முடிவு செய்துள்ளது. இந்நிகழ்ச்சியில் நேரடியாக பங்கேற்க முடியாதவர்கள் காணொலி காட்சி மூலம் பங்கேற்க முடியும்.
என்சிசி மாணவர்களின் முதல் நிகழ்ச்சி பரிசோதனை அடிப்படையில் கடந்த 7ம் தேதி நேரடியாக ஒளிபரப்பப்பட்டது. அடுத்த நிகழ்ச்சி கேரளாவின் கொச்சியில் திருபுனித்தாரா என்ற இடத்தில் உள்ள லெப்டினன்ட் கர்னல் ராமகிருஷ்ணன் விஸ்வநாதன் சிலைக்கு என்சிசி மாணவர்கள் மரியாதை செலுத்தவுள்ளனர். இவர் வீர சக்கரா விருது பெற்றவர். என்சிசி மாணவர்களின் இந்த நடவடிக்கை அனைத்து தரப்பினரின் ஊக்குவிப்பையும் பெற்றுள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1735369
சுகாதாரம் மற்றும் குடும்ப நலத்துறை அமைச்சகம்
இந்தியாவில் தொடர்ந்து குறைந்து வரும் கொவிட் பாதிப்புகள், அதிகரித்து வரும் குணமடைதல்கள்: வெறும் 4.5% பேர் தற்போது சிகிச்சையில் உள்ளனர்
இந்தியாவில் கடந்த 24 மணி நேரத்தில் கொரோனா வைரஸ் தொற்று உறுதிப்படுத்தப்பட்டோர் எண்ணிக்கையை விட, குணடைந்தோரின் எண்ணிக்கை அதிகமாகப் பதிவாகியுள்ளது.
35,551 நபர்களுக்கு கொவிட்-19 பாதிப்பு உறுதிப்படுத்தப்பட்டுள்ள நிலையில், குணமடைந்தோரின் எண்ணிக்கை 40,726 ஆக உள்ளது. இதன் மூலம், தற்போதைய பாதிப்புகள் கடந்த 24 மணி நேரத்தில் 5,701 என்ற எண்ணிக்கையில் குறைந்துள்ளன.
தொடர்ந்து கடந்த ஆறு நாட்களாக, தொற்று உறுதிப்படுத்தப்பட்டோர் எண்ணிக்கையை விட, குணடைந்தோரின் எண்ணிக்கை அதிகமாக பதிவாகியுள்ளது. வெறும் 4.5 சதவீதம் பேர் தற்போது சிகிச்சையில் உள்ளனர்.
நாட்டில் தற்போதைய பாதிப்புகளின் எண்ணிக்கை 4,22,943 ஆகும். இது வரை குணமடைந்துள்ளோரின் எண்ணிக்கை 89,73,373 ஆகும். குணமடைந்தோருக்கும், சிகிச்சையில் உள்ளோருக்கும் இடையேயான வித்தியாசம் 85,50,430 ஆகும்.
புதிதாக குணமடைந்தோரில் 77.64 சதவிகிதம் பேர் பத்து மாநிலங்களிலும், யூனியன் பிரதேசங்களிலும் உள்ளனர். கடந்த 24 மணி நேரத்தில் 5,924 பேர் குணமடைந்த நிலையில், கேரளா முதலிடத்தில் உள்ளது. 5,329 பேர் குணமடைந்த நிலையில் தில்லி இரண்டாமிடத்திலும், 3,796 நோயாளிகள் குணமடைந்த நிலையில் மகாராஷ்டிரா மூன்றாமிடத்திலும் உள்ளது.
புதிதாக தொற்று உறுதிப்படுத்தப்பட்டோரில் 75.5 சதவிதம் பேர் பத்து மாநிலங்களிலும், யூனியன் பிரதேசங்களிலும் உள்ளனர். கடந்த 24 மணி நேரத்தில் 6,316 பேருக்கு பாதிப்பு உறுதிப்படுத்தப்பட்ட நிலையில், கேரளா முதலிடத்தில் உள்ளது. 3,944 புதிய தொற்றுகளோடு தில்லி இரண்டாமிடத்திலும், 3,350 புதிய நோயாளிகளோடு மகாராஷ்டிரா மூன்றாமிடத்திலும் உள்ளது.
மேலும் விவரங்களுக்கு, இந்த ஆங்கில செய்திக் குறிப்பைப் படிக்கவும்
https://pib.gov.in/PressReleasePage.aspx?PRID=1677931
இளைஞர் நலன் மற்றும் விளையாட்டு அமைச்சகம்
ஒலிம்பிக் மற்றும் ஆசிய போட்டிகள் உள்ளிட்ட சர்வதேச விளையாட்டு நிகழ்ச்சிகளில் இந்தியாவின் செயல்திறனை அதிகரிக்க பல்வேறு நடவடிக்கைகளை அரசு எடுத்துள்ளது: திரு அனுராக் தாகூர்
நாடாளுமன்றத்தின் மக்களவையில் கேள்விகளுக்கு பதிலளித்த மத்திய இளைஞர் நலன் மற்றும் விளையாட்டுத்துறை அமைச்சர் திரு அனுராக் தாகூர் கீழ்காணும் தகவல்களை அளித்தார்.
ஒலிம்பிக் மற்றும் ஆசிய போட்டிகள் உள்ளிட்ட சர்வதேச விளையாட்டு நிகழ்ச்சிகளில் இந்தியாவின் செயல்திறனை அதிகரிக்க பல்வேறு நடவடிக்கைகளை அரசு எடுத்து வருகிறது.
சர்வதேச விளையாட்டு நிகழ்ச்சிகளுக்கான பயிற்சி தொடர்ந்து அளிக்கப்பட்டு வருகிறது. தேசிய விளையாட்டு கூட்டமைப்புகளுக்கான உதவி திட்டத்தின் கீழ் இந்தியா மற்றும் வெளிநாடுகளில் பயிற்சி முகாம்கள், சர்வதேச போட்டித்திறன் குறித்து வீரர்களுக்கு அறிமுகம், இந்திய மற்றும் அயல்நாட்டு பயிற்சியாளர்கள், ஆதரவு பணியாளர்களை பணியமர்த்துதல், பயிற்சி உபகரணங்கள் அளித்தல், தேசிய மற்றும் சர்வதேச போட்டிகளை இந்தியாவில் நடத்துதல் மற்றும் காயங்களுக்கு மருத்துவ காப்பீடு உள்ளிட்டவை வழங்கப்படுகின்றன.
24 கேலோ இந்தியா மாநில உயர்சிறப்பு மையங்கள் நாடு முழுவதும் ஏற்கனவே தொடங்கப்பட்டுள்ளன. டார்கெட் ஒலிம்பிக் போடியம் திட்டத்தின் மூலம் சர்வதேச போட்டிகளில் பதக்கம் வெல்லக்கூடியவர்களுக்கான தனிப்பட்ட பயிற்சி வழங்கப்படுகிறது.
டோக்கியோ ஒலிம்பிக் 2020-க்கான இந்திய வீரர்களின் தயார் நிலையை கண்காணிப்பதற்காக உயர்மட்ட குழு ஒன்று அமைக்கப்பட்டது.
பெருந்தொற்றின் போது விளையாட்டு வீரர்களை பாதுகாப்பதற்காக பலருக்கு வெளிநாட்டில் பயிற்சி அளிக்கப்பட்டது. டோக்கியோவிற்கு செல்லக்கூடிய இதர வீரர்களுக்கு சமூக இடைவெளியோடு இந்தியாவில் பயிற்சி அளிக்கப்பட்டது.
பண்டிதர் தீன்தயாள் உபாத்யாய் தேசிய நல நிதியின் கீழ் ஏழ்மை நிலையில் வாழும் விளையாட்டு வீரர்கள் மற்றும் உயிரிழந்த விளையாட்டு வீரர்களின் குடும்பங்களுக்கு ரூ 5 லட்சம் வரை நிதி வழங்கப்படுகிறது.
ஃபிட் இந்தியாவை மக்கள் இயக்கமாக அரசு ஆக்கி வருகிறது. பல்வேறு பங்குதாரர்களுடன் இணைந்து, பலதரப்பட்ட நடவடிக்கைகள் மற்றும் பிரச்சாரங்களின் மூலமாக உடல் உறுதி குறித்த விழிப்புணர்வை மத்திய இளைஞர் நலன் மற்றும் விளையாட்டு அமைச்சகம் உருவாக்கி வருகிறது.
பல்வேறு வயதினருக்கான ஃபிட் இந்தியா உடல் உறுதி நெறிமுறைகள் அறிமுகப்படுத்தப்பட்டுள்ளன. ஃபிட் இந்தியா இயக்கத்தின் கீழ் ஏற்பாடு செய்யப்படும் அனைத்து நிகழ்ச்சிகளிலும் கலந்து கொள்ள பெருநிறுவனங்களுக்கு அழைப்பு விடுக்கப்படுகிறது. ஃபிட் இந்தியா சுதந்திர ஓட்டம் மற்றும் ஃபிட் இந்தியா மிதிவண்டி நிகழ்ச்சிகள் உள்ளிட்டவை நடத்தப்பட்டுள்ளன.
மேலும் விவரங்களுக்கு இந்த ஆங்கில செய்திக் குறிப்புகளைக் காணவும்:
https://pib.gov.in/PressReleasePage.aspx?PRID=1740330
https://pib.gov.in/PressReleasePage.aspx?PRID=1740331
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
மையப்படுத்தப்பட்ட பொது மக்கள் குறை தீர்ப்பு, கண்காணிப்பு அமைப்பு மூலம் கடந்த 3 ஆண்டுகளில் 60 லட்சத்திற்கும் அதிகமான புகார்கள் பெறப்பட்டுள்ளன: மத்திய இணையமைச்சர் ஜிதேந்திர சிங்
மையப்படுத்தப்பட்ட பொது மக்கள் குறை தீர்ப்பு மற்றும்கண்காணிப்பு அமைப்பு  மூலம் கடந்த மூன்று ஆண்டுகளில், அதாவது 01.01.2020 முதல் 30.11.2022 வரை 60 லட்சத்திற்கும் அதிகமான புகார்கள் பெறப்பட்டுள்ளன என்று மத்திய அறிவியல் மற்றும் தொழில்நுட்பம் , புவிஅறிவியல் , பிரதமர் அலுவலகம், பணியாளர் நலன், பொதுமக்கள் குறைதீர்வு, ஓய்வூதியம், அணுசக்தி, விண்வெளித்துறை இணையமைச்சர் டாக்டர் ஜிதேந்திர சிங் கூறியுள்ளார்.
இது தொடர்பான கேள்விக்கு மாநிலங்களவையில் எழுத்துப்பூர்வமாக பதில் அளித்த திரு ஜிதேந்திர சிங், குறைதீர்ப்பு நடைமுறைகளை திறம்பட்ட முறையில் விரைவாக மேற்கொள்ள அரசு முக்கியத்துவம் அளிப்பதாக கூறினார். சிபிஜிஆர்ஏஎம்எஸ் முறை, இணையதளத்தில் மக்கள் தங்களது கருத்துக்களை பதிவு செய்வதற்கான வசதியை அளிப்பதாக அவர் தெரிவித்தார்.
தீர்க்கப்பட்ட குறைகள் தொடர்பாக பொதுமக்கள் தங்களது கருத்துக்களைத் தெரிவிக்க பின்னூட்ட அழைப்பு மையத்தையும் அரசு ஏற்படுத்தியிருப்பதாக அமைச்சர் கூறினார். தீர்க்கப்பட்ட குறைகள் மீது திருப்தி ஏற்படவில்லை என்றால், பொதுமக்கள் தொலைபேசி அழைப்பு மையத்தின் மூலம் மேல்முறையீட்டை பதிவு செய்யலாம் என்றும் அவர் தெரிவித்தார்.
ஜனவரி 2021 முதல் நவம்பர் 2022 வரை 40 லட்சத்து 73 ஆயிரத்து 464 குறைகள் தீர்க்கப்பட்டதாகவும், அதில் 2 லட்சத்து 40 ஆயிரத்து 932 மேல் முறையீடுகள் செய்யப்பட்டுள்ளதாகவும் திரு ஜிதேந்திர சிங் தமது பதிலில் தெரிவித்துள்ளார்.
தமிழகத்தை பொருத்தவரை, 2 லட்சத்து 72 ஆயிரத்து 552 புகார்கள் பெறப்பட்டுள்ளதாகவும் அதில் 12 ஆயிரத்து 325 புகார்கள் நிலுவையில் உள்ளதாகவும் அமைச்சரின் பதிலில் குறிப்பிடப்பட்டுள்ளது.
மத்திய அமைச்சரவை
ஐந்து திரைப்பட ஊடகப் பிரிவுகளை இணைக்க மத்திய அமைச்சரவை ஒப்புதல்
திரைப்படப் பிரிவு, திரைப்படத் திருவிழா இயக்குநரகம், இந்தியாவின் தேசிய திரைப்படக் காப்பகம், இந்தியக் குழந்தைகள் திரைப்படச் சங்கம் ஆகியவற்றை தேசிய திரைப்பட மேம்பாட்டுக் கழகத்துடன் இணைக்க மத்திய அமைச்சரவை ஒப்புதல் வழங்கியுள்ளது.
நாட்டில் ஆண்டுக்கு 3 ஆயிரத்துக்கும் மேற்பட்ட திரைப்படங்கள் தயாரிக்கப்படுவதால், உலகளவில் மிகப் பெரிய சினிமா தயாரிப்பு நாடாக இந்தியா உள்ளது. இந்த சினிமாத்துறை தனியார் துறையால் வழிநடத்தப்படுகிறது. சினிமாத்துறைக்கு உதவும் உறுதியை நிறைவேற்றுவதற்காக திரைப்படப்பிரிவு, திரைப்படத்திருவிழா இயக்குநரகம், இந்தியாவின் தேசியத் திரைப்படக் காப்பகம், இந்தியக் குழந்தைகள் திரைப்படச் சங்கம் ஆகியவற்றை தேசிய திரைப்பட மேம்பாட்டுக் கழகத்துடன் இணைக்க பிரதமர் திரு. நரேந்திர மோடி தலைமையிலான மத்திய அமைச்சரவை இன்று ஒப்புதல் அளித்தது.
இந்த இணைப்பின் மூலம் திரைப்பட ஊடகப் பிரிவுகள் அனைத்தும் ஒரு நிறுவனத்தின் தலைமையில் அனைத்து நடவடிக்கைகளையும் ஒருங்கிணைந்து திறம்பட மேற்கொள்ளும்.
மேலும் இந்த இணைப்புக்கு உதவ பரிவர்த்தனை ஆலோசகர் மற்றும் சட்ட ஆலோசகர் நியமனத்துக்கும் மத்திய அமைச்சரவை ஒப்புதல் அளித்துள்ளது. சினிமா ஊடக நிறுவனங்களின் சொத்துக்கள் மற்றும் ஊழியர்களை மாற்றுவது, இணைப்பின் அனைத்து செயல்பாட்டு அம்சங்களையும் மேற்பார்வையிடுவது போன்றவற்றை பரிவர்த்தனை ஆலோசகரும், சட்ட ஆலோசகரும் வழங்குவர்.
இந்த இணைப்பின் போது, சம்பந்தப்பட்ட ஊடக நிறுவன ஊழியர்கள் நலன்கள் முழுவதும் பாதுகாக்கப்படும். எந்த ஊழியரும் பணிநீக்கம் செய்யப்பட மாட்டார்.
திரைப்பட ஊடகப் பிரிவுகள் அனைத்தும் இணைக்கப்பட்ட தேசிய திரைப்பட வளர்ச்சிக் கழகத்தின் தொலைநோக்கு, இந்திய சினிமாவின் வளர்ச்சியை ஊக்கவிப்பதாக இருக்கும்.
மேலும் விவரங்களுக்கு இந்த ஆங்கிலச் செய்திக் குறிப்பைக் காணவும்
https://www.pib.gov.in/PressReleasePage.aspx?PRID=1682978